Author: MF_SR
Last saved by: agenda0

Dôvodová správa

I. Všeobecná časť

	Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 598/2001 Z. z., ktorým sa vydáva colný sadzobník v znení nariadenia vlády Slovenskej republiky č. 108/2002 Z. z.  sa predkladá na rokovanie vlády Slovenskej republiky z vlastnej iniciatívy. 
	Podnetom na predloženie materiálu bola potreba zrušiť v prílohe č. 2 nariadenia vlády Slovenskej republiky č. 598/2001 Z. z. kvartálne členenie ročnej colnej kvóty pri položke      ex 0207 - mäso a jedlé droby z hydiny druhu Gallus domesticus. 
	V rámci monitoringu dovozu citlivých komodít v roku 2001 sa zistilo, že v porovnaní s rokom 2000 dochádza k výrazným nárastom dovozov hydinového mäsa a drobov (HS 0207 11 až 14) z Číny.   
	Tento stav zobrazuje aj nasledujúca tabuľka:

Porovnanie dovozov HS  0207 11 až 14 z Číny:

HS

Dovoz (t) 1998

Dovoz (t) 1999

Index 1998/1999

Dovoz (t) 2000

Index 1999/2000

Dovoz (t)
 2001

Index
2001/2002

ex 0207 | 50 | 768 | 1536 | 1 056 | 138 | 4 480 | 424

Z uvedeného dôvodu Ministerstvo pôdohospodárstva SR požiadalo na základe podnetu Únie hydinárov Slovenska o rozdelenie ročnej colnej kvóty minimálneho prístupu na trh na jednotlivé štvrťroky v nariadení vlády Slovenskej republiky č. 598/2001 Z. z. Zámerom tohto opatrenia bolo zabezpečiť rovnomernosť dodávok hydinového mäsa dovážaného na trh Slovenskej republiky, predovšetkým zabrániť, aby sa dovoz nekumuloval v lukratívnych odbytových obdobiach. Predpokladalo sa, že takáto kumulácia dovozov by spôsobovala deformáciu situácie na trhu, čo by negatívne ovplyvňovalo celý výrobný, spracovateľský a odbytový proces. 
V skutočnosti však toto rozdelenie nezabránilo nadmerným dovozom hydinového mäsa. Uvedené dovozy sa realizovali v rámci minimálneho prístupu na trh s preferenčnou colnou sadzbou 24 % a po vyčerpaní štvrťročnej kvóty aj so zmluvným clom 43 % mimo tejto kvóty.

 Porovnanie dovozov z Číny za jednotlivé mesiace rokov 2001 a 2002.

Mesiac | Dovoz (t) 2001 | Dovoz (t) 2002 | Index 2001/2002
Január | 105 | 701 | 667
Február | 37 | 343 | 927
Marec | 76 | 579 | 762
Apríl | 368 | 1 171 | 318
Spolu | 586 | 2 794 | 477

Z dôvodu, že zvyšujúce sa dovozy z Číny začali ohrozovať domácich výrobcov hydiny, uvažuje sa o možnosti zavedenia osobitných ochranných opatrení podľa zákona        č. 240/1998 Z. z. o poľnohospodárstve.   Základnou podmienkou na zavedenie osobitného ochranného opatrenia je však vyčerpanie kvóty minimálneho prístupu na trh vo výške  3620 ton, vychádzajúcej z Listiny záväzkov SR vo WTO, ktorá bola vynegociovaná v rámci Uruguayského kola GATT. Pri rovnomernom rozdelení kvóty na rok 2002 by bolo možné zaviesť toto opatrenie až po jej vyčerpaní v 4. štvrťroku 2002, čím by negatívne dôsledky vysokých dovozov pretrvávali v celom druhom polroku 2002. So zrušením kvartálneho členenia predmetnej kvóty vyslovila súhlas aj Slovenská poľnohospodárska a potravinárska komora. 
V súlade s uvedeným argumentom sa navrhuje zmena  prílohy č. 2 nariadenia vlády SR č. 598/2001 Z. z., ktorým sa vydáva colný sadzobník v znení nariadenia vlády SR č. 108/2002 Z. z. pri položke ex 0207 - mäso a jedlé droby z hydiny druhu Gallus domesticus  s colnou kvótou 3620 ton tak, že uvedená colná kvóta bude stanovená ako celoročná, bez štvrťročného členenia.  
	Návrh nariadenia vlády, ktorým sa mení nariadenie vlády č. 598/2001 Z. z., ktorým sa vydáva colný sadzobník v znení nariadenia vlády SR č. 108/2002 je v súlade s Ústavou Slovenskej republiky a zákonom č. 238/2001 Z. z. Colný zákon v znení zákona č. 553/2001 Z. z. Požadovaná zmena v prílohe č. 2 nariadenia vlády SR č. 598/ 2001 Z. z., ktorým sa vydáva colný sadzobník v znení nariadenia vlády SR č. 108/2002 Z. z. nebude mať vplyv na štátny rozpočet. 

Doložka zlučiteľnosti
návrhu nariadenia vlády Slovenskej republiky, ktorým sa mení nariadenie vlády Slovenskej republiky č. 598/2001 Z. z., ktorým sa vydáva colný sadzobník v znení nariadenia vlády Slovenskej republiky č. 108/2002 Z. z. s právom Európskych spoločenstiev a Európskej únie

1.	Navrhovateľ nariadenia vlády Slovenskej republiky:
Vláda Slovenskej republiky.

2.	Názov návrhu nariadenia vlády Slovenskej republiky:
Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 598/2001 Z. z., ktorým sa vydáva colný sadzobník v znení nariadenia vlády Slovenskej republiky č. 108/2002 Z. z. 

3.	Záväzky Slovenskej republiky vo vzťahu k Európskym spoločenstvám a Európskej únii:
a)  Návrh nariadenia vlády patrí medzi prioritné oblasti aproximácie práva obsiahnuté v článku 70 Európskej dohody o pridružení - časť colné právo. Z ustanovení článkov 8 až 37 vyplývajú pre Slovenskú republiku záväzky týkajúce sa colnej politiky. Čl. 93 Európskej dohody upravuje spoluprácu medzi Slovenskou republikou a Spoločenstvom v oblasti colníctva. 

Problematika návrhu nariadenia vlády je obsiahnutá v screeningovej kapitole č. 25 Colná únia.

Návrh nariadenia vlády sa predkladá mimo Plánu legislatívnych úloh vlády SR na rok 2002.
Z pohľadu aproximácie práva je návrh nariadenia vlády v súlade s uznesením vlády SR o prioritných úlohách vlády Slovenskej republiky vyplývajúcich z pravidelnej správy Európskej komisie o pripravenosti Slovenskej republiky na členstvo v Európskej únii. 

b)   Negociačná pozícia ku kapitole č. 25 Colná únia bola odovzdaná dňa 15. mája 2000. Súčasťou negociačnej pozície je aj premietnutie záväzkov, pokiaľ ide o harmonizáciu nariadenia Rady ES č. 2658/87 o sadzobnej a štatistickej nomenklatúre a o spoločnom colnom sadzobníku v znení neskorších predpisov.

4. Problematika návrhu nariadenia vlády SR je upravená v práve Európskych spoločenstiev a v práve Európskej únie:
-	v článkoch 3 ods. 1 písm. a), c), 25 až 46 Zmluvy o založení ES,
-	nariadenie Rady ES č. 2031/2001 zo dňa 6. augusta 2001, ktorým sa mení príloha I. nariadenia Rady ES č. 2658/87 o sadzobnej a štatistickej nomenklatúre a o spoločnom colnom sadzobníku  (OJ L 279 zo dňa 23. októbra 2001) - oficiálny preklad sa nachádza v databáze CPJ.

     Článok 3 ods. 1 písm. a), c) Zmluvy o ES ustanovuje činnosti Spoločenstva zamerané na dosiahnutie cieľov vymedzených v čl. 2 tejto zmluvy. Tieto činnosti zahŕňajú odstránenie ciel a kvantitatívnych obmedzení dovozu a vývozu tovaru medzi členskými štátmi, ako aj všetkých ďalších opatrení s rovnakým účinkom. Činnosti Spoločenstva zahŕňajú aj vnútorný trh medzi členskými štátmi, charakterizovaný zrušením prekážok voľného pohybu tovaru, osôb, služieb a kapitálu.
     Podľa článku 25 až 46 Zmluvy o ES dovozné a vývozné clá a poplatky s rovnocenným účinkom sú medzi členskými štátmi zakázané. Tento zákaz sa vzťahuje aj na clá fiškálnej povahy. Sadzby spoločného colného sadzobníka stanoví Rada kvalifikovanou väčšinou na návrh Komisie.   
            Podľa čl. 8 až 24 Európskej dohody o pridružení Spoločenstvo a Slovenská republika postupne vytvoria oblasť voľného obchodu v prechodnom období v súlade s ustanovením tejto dohody a v súlade s ustanoveniami Všeobecnej dohody o clách a obchode (GATT). Pri klasifikácii tovaru, s ktorým obchodujú zmluvné strany, sa má aplikovať kombinovaná nomenklatúra tovaru. Uvedené články sa vzťahujú na priemyselné a poľnohospodárske výrobky, ako aj na morský a sladkovodný výlov, ktorý má pôvod v SR a v Spoločenstve.
Články 25 až 37 Európskej dohody o pridružení stanovujú, že odo dňa jej platnosti sa v obchode medzi Spoločenstvom a Slovenskou republikou nebudú zavádzať nijaké nové dovozné alebo vývozné clá alebo poplatky s rovnakým účinkom, ani sa nebudú zvyšovať tie, ktoré sa už používajú a zároveň sa nebudú zavádzať nijaké nové kvantitatívne dovozné alebo vývozné obmedzenia alebo opatrenia s rovnakým účinkom, ani sa nebudú sprísňovať tie, ktoré už existujú. Slovenská republika môže prijať opatrenia obmedzeného trvania vo forme zvýšených ciel, ktoré sa odchyľujú od ustanovení Európskej dohody o pridružení.
Článok 93 Európskej dohody o pridružení ustanovuje ciele spolupráce, ktorých úlohou je zabezpečiť  dodržiavanie všetkých ustanovení, ktorých  prijatie sa plánuje v  súvislosti           s obchodom, a dosiahnutie  priblíženia  colnej  sústavy  Slovenskej  republiky k colnej  sústave Spoločenstva,  a tým  napomôcť k uľahčeniu prijatia krokov smerujúcich k liberalizácii plánovanej touto Dohodou.
Nariadenie Rady ES č. 2031/2001 zo dňa 6. augusta 2001, ktorým sa mení príloha I nariadenia Rady ES č. 2658/87 o sadzobnej a štatistickej nomenklatúre a o spoločnom colnom sadzobníku obsahuje v prílohe 7 colné kvóty WTO (GATT), kde sa tak isto nachádza aj otvorená colná kvóta na podpoložky HS 0207 11 až 14.
 
5.	Stupeň zlučiteľnosti návrhu nariadenia vlády SR s právom Európskych spoločenstiev a právom Európskej únie:
Návrh nariadenia vlády SR je čiastočne kompatibilný s právnymi normami Európskych spoločenstiev a Európskej únie.
	Vzhľadom na problematiku, ktorá je obsiahnutá v nariadení vlády, sa tabuľka zhody nevypracováva. 

6. Gestor (spolupracujúce rezorty):
     Bezpredmetné.

7. Účasť expertov pri príprave návrhu nariadenia vlády SR:
     Bezpredmetné. Prípravy návrhu nariadenia vlády SR sa žiadni experti nezúčastnili. 

II. Osobitná časť

K článku I

	V článku I sa uvádza zmena prílohy č. 2 nariadenia vlády Slovenskej republiky           č. 598/2001 Z. z., ktorým sa vydáva colný sadzobník v znení nariadenia vlády Slovenskej republiky č. 108/2002 Z. z. Ide o zrušenie štvrťročného členenia colnej kvóty pri položke     ex 0207 mäso a jedlé droby z hydiny druhu Gallus domesticus.

K článku II

	Ustanovenie článku II navrhuje nadobudnutie účinnosti predkladaného nariadenia vlády dňa 15. júna 2002.

Ministerstvo financií SR
Sekcia rozpočtová

Ministerstvo financií SR
Sekcia daňová a colná 
Tu

Vaše číslo				Vybavuje					Bratislava
2081/2002-KM			Ing. Francisciová/2238			23. 5. 2002

Vec
Návrh nariadenia vlády SR, ktorým sa mení nariadenie vlády SR 598/2001 Z. z., ktorým sa vydáva colný sadzobník – skrátené pripomienkové konanie

	Sekcia rozpočtová nemá pripomienky k predloženému návrhu nariadenia vlády SR.
	Zároveň berie na vedomie, že realizácia návrhu nariadenia nebude mať vplyv na štátny rozpočet.

Ing. Peter Hrnek, CSc.
generálny riaditeľ sekcie rozpočtovej